Í dag , miðvikudaginn 2. febrúar verður Lífshlaupið , fræðslu - og hvatningarverkefni ÍSÍ , ræst í fjórða sinn . Um 13.300 manns tóku þátt í hlaupinu á síðasta ári og hafði þátttakendum fjölgað um 4000 á milli ára . Hægt er að taka þátt í a ) vinnustaðakeppni frá 2. - 22. febrúar , fyrir 16 ára og eldri b ) hvatningarleik fyrir grunnskóla frá 2. - 22. febrúar , fyrir 15 ára og yngri og c ) einstaklingskeppni þar sem hver og einn getur skráð inn sína hreyfingu allt árið . Markmið Lífshlaupsins er að hvetja almenning til þess að hreyfa sig . Skrá má alla hreyfingu inn á vefinn svo framarlega sem hún nær ráðleggingum Lýðheilsustöðvar um hreyfingu . Börnum og unglingum er ráðlagt að hreyfa sig í 60 mínútur á dag hið minnsta og fullorðnir ættu að sama skapi að hreyfa sig í hálfa klukkustund hvern dag hið minnsta . Lífshlaupið höfðar til allra landsmanna og er hægt að skrá þátttöku á vefsíðu hlaupsins www.lifshlaupid.is . Vitað er að stór hluti af starfsfólki á skrifstofu Fljótsdalshéraðs mun taka þátt í Lífshlaupinu og það mun Skógarland einnig gera . En þar er starfsmannahópurinn jafnframt í 8 vikna hreyfiátaki sem er liður í stefnu skólans . En Skógarland er að vinna að markmiðum heilsuleikskóla og gerir ráð fyrir að ganga í Samtök heilsuleikskóla á Íslandi í haust . Egilsstaðskóli tekur þátt í hlaupinu og hefur alltaf gert og nemendur skólans hafa tvisvar unnið til 2. verðlauna . Loks tekur leikskólinn Tjarnarland þátt í Lífshlaupinu en þar eru það átta starfsmenn sem skráð hafa sig .